**Pranešimas žiniasklaidai**

2025 gegužės 29 d.

**Pristatė naujovę darbuotojams Lietuvoje – naudų turintiems augintinių**

**Taip lengviau: greitasis skaitymas**

|  |
| --- |
| * **„Bitė“ pristatė išskirtinių naudų darbuotojams, turintiems augintinių**
* **Darbuotojai gali rinktis augintiniams skirtus sveikatos planus, kurį laiką dirbti nuotoliu įsigijus gyvūną bei pasiimti apmokamą laisvadienį gyvūnui mirus**
* **Tokios papildomos naudos darbuotojams – naujovė Lietuvoje ir regione**
 |

**Darbuotojai, turintys augintinių, gali pasinaudoti jiems skirtais privalumais. Būtent tokių unikalių naudų pasiūlė viena bendrovė Lietuvoje. Nuo šiol bendrovės darbuotojai, auginantys katę ar šunį, gali rinktis veterinarijos klinikos paslaugas, darbą nuotoliu ar specialų laisvadienį, rašoma pranešime žiniasklaidai.**

„Kiek mažiau nei pusė, tai yra apie 300 mūsų darbuotojų, turi bent vieną augintinį, rodo mūsų atlikta apklausa. Tad džiaugiamės galėdami jiems pasiūlyti išskirtinių Lietuvoje naudų, kurios leis dar labiau pasirūpinti savo mylimais augintiniais. Juk jie yra šeimos dalis“, – sako Arūnas Mickevičius, „Bitė Lietuva“ generalinis direktorius, pridurdamas, kad bendrovėje nėra dedikuotų dienų augintiniams biure – tokia diena yra kiekviena diena.

Nuo šiol „Bitės“ darbuotojai, besirenkantys papildomas naudas darbuotojų įsitraukimo programėlėje, galės rinktis ir sveikatos planą šuniui ar katei vienoje „Dr. VET“ veterinarijos klinikų. Tokį planą pasirinkusieji visus metus galės naudotis augintinio sveikatos paslaugomis. Tarp jų – profilaktiniai patikrinimai, higienos procedūros, vakcinacijos, tyrimai bei specialistų konsultacijos.

„Taip pat tarp naudų įtraukėme galimybę derinti darbą pagal su augintiniu susijusius poreikius. Pavyzdžiui, įsigijus naują augintinį, suteikiame galimybę dirbti nuotoliu iki savaitės tam, kad darbuotojas galėtų pasirūpinti savo nauju šeimos nariu aklimatizacijos laikotarpiu. Taip pat suteiksime apmokamą laisvą dieną darbuotojui netekus augintinio. Ypač tai aktualu šeimoms su vaikais, kuriems atsisveikinimas su mylimu augintiniu gali būti išskirtinai skaudi patirtis“, – komentuoja A. Mickevičius.

Šiuo metu „Bitės“ darbuotojai gali rinktis iš skirtingų naudų – nuo sveikatos draudimo iki papildomų laisvų dienų. Kiekvienas bendrovės darbuotojas nuo pirmos dienos gauna bendrovės įmokas į privačius pensijų fondus, draudimą, papildomų laisvadienių, „Go3“ televiziją, nuolaidų įvairioms skaitmeninėms paslaugoms bei įrenginiams.

„Ilgėjant darbo stažui suteikiame papildomų atostogų dienų: po metų – dvi, po dvejų – tris, o po penkerių – net penkias papildomas laisvas dienas per metus. Tai mūsų būdas padėkoti darbuotojams už lojalumą ir skatinti gerą darbo – poilsio balansą“, – sako skaitmeninių paslaugų bendrovės „Bitė“ vadovas.

Papildomas naudas, pritaikytas turintiems augintinių, sugalvojo ir įgyvendino patys „Bitės“ darbuotojai.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt